NARIADENIE KOMISIE (ES) č. 2018/2006
z 20. decembra 2006,
ktorým sa z dôvodu pristúpenia Rumunska a Bulharska k Európskej únii stanovujú prechodné opatrenia týkajúce sa dovozných povolení na mlieko a mliečne výrobky podľa nariadenia (ES) č. 2535/2001
KOMISIA EURÓPSKYCH SPOLOČENSTIEV,
so zreteľom na Zmluvu o pristúpení Bulharska a Rumunska, a najmä na jej článok 4 ods. 3,
so zreteľom na Akt o pristúpení Bulharska a Rumunska, a najmä na jeho článok 41,
keďže:
(1)
V oddiele 2 kapitola I hlava 2 nariadenia Komisie (ES) č. 2535/2001 zo 14. decembra 2001, ktorým sa stanovujú podrobné pravidlá uplatňovania nariadenia Rady (ES) č. 1255/1999, pokiaľ ide o dovozné opatrenia pre mlieko a mliečne výrobky a otvorenie colných kvót (1) sa stanovujú osobitné ustanovenia o schvaľovaní uchádzačov, ktorí žiadajú o dovozné povolenia. S cieľom zabezpečiť prístup prevádzkovateľov z Bulharska a Rumunska (ďalej len „nové členské štáty“) k dovozných licenciám odo dňa prístupu týchto krajín k Európskej únii by sa mali prijať prechodné opatrenia.
(2)
Na obdobie od 1. januára 2007 do 30. júna 2007 by sa umožnilo hospodárskym subjektom nových členských štátov bez predchádzajúceho schválenia uplatňovať dovozné povolenia podľa colných kvót, ako je uvedené v prílohách k nariadeniu (ES) č. 2535/2001.
(3)
Tieto hospodárske subjekty musia preukázať svoj štatút a pravidelnú obchodnú činnosť. Pokiaľ ide o požiadavku preukázania obchodnej činnosti, žiadatelia v nových členských štátoch by mali mať možnosť vybrať si ako referenčný rok obchodnej činnosti rok 2005 namiesto roku 2006, ak sú schopní preukázať, že neboli schopní doviezť alebo vyviezť požadované množstvo mliečnych výrobkov v roku 2006 v dôsledku výnimočných okolností.
(4)
Orgány nových členských štátov by mali zaslať Komisii do 20. januára 2007 zoznam všetkých predpokladaných hospodárskych subjektov. S cieľom umožniť každému žiadateľovi, aby sa dal ľahšie identifikovať a uľahčiť prenos povolení, musia byť údaje o každom žiadateľovi špecifikované. Okrem toho by sa hospodárskym subjektom z nových členských štátov mal povoliť prenos dovozných povolení.
(5)
Je preto vhodné ustanoviť určité výnimky od nariadenia (ES) č. 2535/2001.
(6)
Opatrenia ustanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Odchylne od oddielu 2 kapitola I hlava 2 nariadenia (ES) č. 2535/2001 hospodárske subjekty so sídlom v Bulharsku a Rumunsku (ďalej iba „nové členské štáty“)môžu uplatňovať dovozné povolenia pre kvóty na obdobie od 1. januára 2007 do 30. júna 2007 bez predchádzajúceho súhlasu príslušných orgánov nových členských štátov, v ktorých majú sídlo.
Článok 2
1. Odchylne od článku 11 nariadenia (ES) č. 2535/2001 hospodárske subjekty so sídlom v nových členských štátoch môžu uplatňovať dovozné povolenia pre kvóty uvedené v odseku 1 tohto nariadenia iba v členskom štáte, kde majú sídlo.
2. Žiadosti o licencie sú prípustné iba v prípadoch, keď žiadateľ priloží tieto dokumenty:
a)
dôkaz o tom, že žiadateľ v roku 2006 doviezol alebo vyviezol najmenej 25 ton mliečnych výrobkov zahrnutých v kapitoler 4 kombinovanej nomenklatúry v rámci najmenej štyroch oddelených operácií;
b)
akýkoľvek doklad alebo informácie dokazujúce príslušným spôsobom identitu a štatút žiadateľa, najmä:
i)
doklady týkajúce sa podnikových účtov a/alebo daňových opatrení navrhnutých v súlade s vnútroštátnymi právnymi predpismi,
ii)
identifikačné číslo pre DPH, ak je ustanovené podľa vnútroštátnych právnych predpisov a
iii)
záznam v obchodnom registri, ak je ustanovený podľa vnútroštátnych právnych predpisov.
3. V prípade písm. a) odseku 2 je referenčným rokom rok 2005, ak príslušný dovozca môže preukázať, že v roku 2006 nebol schopný doviezť alebo vyviezť požadované množstvo mliečnych výrobkov v dôsledku výnimočných okolností.
4. Na účely uplatňovania tohto článku transakcie spracovania doma alebo v zahraničí sa nebudú považovať za dovozy alebo vývozy.
Článok 3
1. Príslušné orgány nových členských štátov zašlú Komisii do 20. januára 2007 zoznam hospodárskych subjektov, ktoré žiadali o dovozné povolenia pre kvóty na obdobie od 1. januára 2007 do 30. júna 2007, v súlade s článkom 1 a v súlade s požiadavkami stanovenými v článku 2. Tieto zoznamy sa vypracujú v súlade so vzorom v prílohe XIV k nariadeniu (ES) č. 2535/2001 s výnimkou schvaľovacieho čísla.
2. Komisia zašle zoznamy uvedené v odseku 1 príslušným orgánom ostatných členských štátov.
Článok 4
Odchylne od článku 16 ods. 4 nariadenia (ES) č. 2535/2001, dovozné povolenia vydané pre kvóty na obdobie od 1. januára 2007 do 30. júna 2007 sa môžu preniesť iba na fyzické alebo právnické osoby schválené v súlade s oddielom 2 nariadenia a na fyzické alebo právnické osoby zo zoznamu uvedeného v článku 3 tohto nariadenia.
Článok 5
Toto nariadenie nadobúda účinnosť s výhradou nadobudnutia platnosti Zmluvy o pristúpení Bulharska a Rumunska v deň nadobudnutia platnosti tejto zmluvy.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. decembra 2006